Santa Marija la Majoras

Santa Marija la Majoras (isp. Santa María la Mayor) – gvaraniškoji jėzuitų redukcija Argentinoje, Misionese, Santa Marijos departamente. Įkurta 1626 metais. 1744 m. misijoje gyveno 993 gyventojai. Apleista 1767 m. išvarius jėzuitus iš Amerikos. Išlikę dalis griuvėsių, apžėlusių augalija, tačiau jie nėra taip išsilaikę kaip San Ignasijo Mini liekanos. 1984 m. Santa Marija la Majoro misija, drauge su kitomis regiono gvaranių misijomis įtraukta į UNESCO pasaulio paveldo sąrašą.